In nomine sanctæ et individuæ Trinitatis. Sciant et præsentes et futuri quod Jocelinus de Arcy dedit Deo et Sanctæ-Mariæ et fratribus de Reigny, eorumque successoribus, jure perpetuo et absque ulla retentione omnem terram suam sicut divisa est signis et metis, in longitudine a fonte de Lesir usque ad fluvium Chore, et in latitudine a terra sanctimonialium de Crisignon, usque ad territorium Reigniaci. Hanc donationem fecit cum ægrotaret de infirmitate qua et mortuus est, laudantibus uxore sua Nazaria et duobus nepotibus suis Gaufrido et Jocelino. Cum autem rediissent ab officio funeris, venerunt ad portam Reigniaci, et ipsa quidem Nazaria, ibi, coram Lamberto priore et quibusdam monachis, hoc quod ante donaverat et laudaverat, donavit et laudavit. Supradicti autem adolescentes venientes in ecclesiam, et tenentes regulam S. Benedicti, posuerunt super altare, dantes ipsam terram sicut donaverat avunculus eorum cum adhuc viveret, multis astantibus tam laicis quam monachis. Hujus donationis atque laudationis testes sunt: Johannes de Arcy, capellanus; Willelmus de Malli; Lambertus de Voltenai; Jofridus Arthaut; Hugo Dannam; Savaricus, miles et multi alii. Hoc autem factum est, anno ab Incarnatione Domini M. CXLVII, indictione VIII, regnante Ludovico, rege Francorum; Hugone, episcopo Autissiodorensi, qui fuit abbas Pontiniaci; Willelmo, comite Nivernensi.